送范舍人還朝
作者：陸游
朝代：宋

paragraphs: 平生嗜酒不爲味，聊欲醉中遺萬事。
酒醒客散獨悽然，枕上屡揮憂國涙。
君如高光那可負，東都兒童作羌語。
常時念此氣生癭，况送公歸覲明主。
皇天震怒賊得長，三年昴星失光芒。
旄頭下掃在旦暮，嗟此大議知誰當。
公歸上前勉畫策，先取關中次河北。
堯舜尚不有百蠻，此時何能擾中國。
黄扉甘泉多故人，定知不作白頭新。
因公併寄千萬意，早爲神州清戰塵。